מילה יובוביץ'

ביוגרפיה

נולדה בקייב שבאוקראינה הסובייטית דאז למשפחה נוצרית. אביה, בוגיץ' יובוביץ', הוא רופא סרבי-מונטנגרי. אימה, גלינה (לבית לוגינובה), שחקנית ממוצא רוסי. ב-1980 נאלצה המשפחה לעזוב את ברית המועצות מסיבות פוליטיות, ועברה עם מילה בת החמש ללונדון. משם המשיכה ללוס אנג'לס שבקליפורניה, שם השתקעה. הוריה התגרשו, ולאחר-מכן, נולד לה אח-למחצה בשם מרקו יובוביץ' ממערכת יחסים של אביה עם ארגנטינאית. ב-1994 אביה של מילה נאסר בעקבות פעילות בלתי חוקית הקשורה לביטוחי בריאות. הוא נידון ל-20 שנה אך השתחרר כבר ב-1999 לאחר 5 שנים.
בגיל 12 עזבה מילה את בית הספר לטובת דוגמנות, ונחשבה כ"ילדה בעייתית" מאחר שעישנה סמים, ביצעה מעשי ונדליזם בחנויות והונאות אשראי. לבסוף חזרה לבית הספר וסיימה אותו ב-1991.

דוגמנות

יובוביץ' החלה לדגמן בגיל אחת עשרה, לחברת האיפור רבלון. ב-1987 הופיעה על שערי מגזיני אופנה וב-1988 חתמה על חוזה הדוגמנות הראשון שלה. היא החזיקה גם בתפקיד הדוברת של חברת L'Oréal ונחשבה לדוגמנית בעלת השכר הגבוה ביותר ב-2004. ב-2006 מונתה לדוברת רשת חנויות הבגדים "מנגו".

משחק

אמה של יובוביץ' דחפה אותה לעולם הזוהר ורשמה אותה לבתי ספר למשחק, שאותם סיימה בהצטיינות, כמו גם את בית הספר לבלט. ב-1988 הופיעה לראשונה במותחן הרומנטי "צומת שני הירחים". ב-1991 הופיעה בסרט ההמשך "החזרה ללגונה הכחולה"; על משחקה בסרט זה הייתה מועמדת ל"פרס האמן הצעיר" בקטגוריית השחקנית הצעירה הטובה ביותר.
ב-1992 שיחקה בסרט "צ'פלין" כאשתו הראשונה של צ'ארלי צ'פלין.
על אף שבחלק מסרטיה עד 1990 שיחקה גם בתפקידים מרכזיים, פריצתה הגדולה כשחקנית וכניסתה לתודעת הציבור היו בסרט המדע בדיוני "האלמנט החמישי" של לוק בסון, ובקומדיית הדרמה "למצוא את הקול" (2002) לצד אדריאן ברודי. היא שיחקה בסדרת הסרטים "האויב שבפנים" (2002), "האויב שבפנים: אפוקליפסה" (2004), "האויב שבפנים: ההשמדה" (2007), "האויב שבפנים: החיים שאחרי" (2010) ו"האויב שבפנים: הגמול" (2012); כולם קיבלו ביקורות שליליות אבל הפכו להצלחה בקופות. ב-2006 הופיעה בסרט "אולטרה ויולט", אך הוא נחל כישלון גדול בקופות.
בשנת 2009 הופיעה יובוביץ' בסרט המדע-בדיוני "הסוג הרביעי", אשר זכה להצלחה ברחבי העולם.
בשנת 2010 שיחקה בדרמת התבגרות "נערה מלוכלכת" בכיכובה של ג'ונו טמפל.
בשנת 2011 הופיעה מילה יובוביץ' בסרט "שלושת המוסקטרים" בתפקיד המרגלת הבוגדנית קרת הרוח מיליידי.
בשנת 2015 שיחקה בסרט הריגול הבריטי-אמריקאי "הישרדות" לצד פירס ברוסנן.
בשנת 2017 כיכבה בסרט "האויב שבפנים: פרק הסיום", השישי והאחרון בסדרת הסרטים "האויב שבפנים".
בשנת 2018 שיחקה בסרט "השתלטות מהירה", לצד וודי הרלסון וטומי לי ג'ונס. שיחקה גם דמות של סוחרת סמים בסרטו של ג'יימס פרנקו "עולם המחר".  
בשנת 2019 גילמה יובוביץ' את נימו, מלכת הדם, בסרט גיבורי העל "הלבוי".

מוזיקה

ב-1994 הוציאה יובוביץ' אלבום בכורה, בשם "הקומדיה האלוהית", על שם הקומדיה האלוהית של דנטה. סגנון השירים באלבום הוא פולק-רוק, ומבוסס בחלקו על שירים עממיים אוקראינים. האלבום זכה להערכה בקרב מבקרי המוזיקה. מתוכו הוציאה יובוביץ' סינגל יחיד, מלווה בקליפ, "Gentleman Who Fell".
בשנת 1998 הוציאה יובוביץ' את אלבומה השני "The People Tree Sessions", אשר כלל שירים שנכתבו עבור אלבומה הראשון אך לא נכללו בו. חברת התקליטים החליטה שלא למוכרו באופן מסחרי והוא נגנז. בשנים האחרונות ובעקבות סוגיית האלבום הגנוז, התירה יובוביץ' את הזכויות על שיריה לכל דורש, באתר הבית הרשמי שלה.

חיים אישיים

יובוביץ' נישאה לשחקן האמריקאי שון אנדרוס באוקטובר 1992, במהלך צילומי הסרט "המום ומופתע" בו השתתפו יחדיו, אך הנישואים בוטלו על ידי אמה כחודשיים לאחר מכן. ב-1997 נישאה יובוביץ' בשנית, הפעם לבמאי הצרפתי לוק בסון, שביים אותה בסרט "האלמנט החמישי", אך השניים התגרשו ב-1999. ב-2009 נישאה בפעם השלישית, לבמאי האנגלי ומפיק סרטי "האויב שבפנים" פול וו.ס. אנדרסון; לשניים נולדו שתי בנות. 
יובוביץ' דוברת שפות רבות, בהן רוסית, אנגלית, צרפתית, וסרבית].